Ingewandskoors: Drie gevalle in Wes-Kaap aangemeldArgieffoto Drie nuwe gevalle van ingewandskoors (buiktifus) is Donderdag in die Wes-Kaap aangemeld, slegs ŉ paar dae ná twee nuwe gevalle in Gauteng van dié aansteeklike siekte bevestig is. Emmerentia Cupido, woordvoerder van die Wes-Kaapse departement van gesondheid, het gesê twee jong meisies, onderskeidelik nege en tien jaar oud, is met ingewandskoors gediagnoseer. ŉ 52-jarige man word ook gemonitor nadat toetse aangedui het dat hy ingewandskoors het. “Die twee meisies is van Kaapstad metropolitaanse gebied en die man is van die Kaapse Wynlande,” het Cupido verduidelik. Sy het gesê die bron van die bakterie word nog ondersoek en die pasiënte ontvang behandeling. “Ons het nog nie in hierdie stadium inligting waar die persone gereis het nie, so ons probeer bepaal hoe hulle besmet is.” Maroela Media het vroeër berig die departement van gesondheid in Gauteng het twee nuwe gevalle by die Dr George Mukhari Akademiese Hospitaal in Pretoria bevestig. Die departement het vroeër vier gevalle by die Charlotte Maxeke Akademiese Hospitaal en Edenvale-distrikshospitaal bevestig. Een persoon is op 17 Januarie by die Charlotte Maxeke-hospitaal oorlede. Simptome van ingewandskoors sluit hoë koors, hoofpyn, gewrigspyn, en abdominale ongemak en soms vomering in. Ingewandskoors is hoogs aansteeklik en word versprei deur besmette kos en water in te neem. Dit kom algemeen in gemeenskappe voor waar daar nie voldoende sanitasie is nie. Swak persoonlike higiëne bevorder ook die verspreiding van die siekte. Dit is veral belangrik om hande te was voor kos voorberei word. Lees alle vorige gevalle oor ingewandskoors op Maroela Media.